Flemming Møller Mortensen (S), 2013-12-05:
Det er valgt med omhu og med udgangspunkt i, at vi skal behandle det her lovforslag.
Jeg har virkelig glædet mig til i dag og til at stå her og forklare og glædes over, at vi forbedrer forholdene for personer med psykisk sygdom i Danmark.
Vores sundhedsvæsen bygger på fri og lige adgang.
Det er en kerneværdi.
Nogle siger, at det er arvesølvet i vores samfund.
Socialdemokraternes holdning er klart, at fri og lige adgang skal der værnes om, og det skal fortsat udbygges.
Som jeg allerede har fået sagt fra salen, havde vi i tiden under VK noget mas med det her med fri og lige adgang, bl.a. i forhold til en favorisering af privathospitaler og private sundhedsforsikringer.
Men tiden med en socialdemokratisk ledet regering er altså en helt anden.
Vi udbygger den frie og lige adgang til sundhedsvæsenet.
Både diagnose og behandling skal gives hurtigt, og det skal ske, uanset hvad man måtte fejle.
Det er helt rigtigt, det er helt rimeligt, og det er udtryk for den helt rigtige holdning, når vi her fremsætter et lovforslag om at ligestille psykiske sygdomme med fysiske sygdomme, når det gælder udredningsret, behandlingsgaranti og frit sygehusvalg.
Det har været forkert, og det har været urimeligt, at patienter med og pårørende til patienter med psykisk sygdom har været budt mindre gunstige, mindre gode forhold.
Derfor er jeg rigtig, rigtig begejstret for den her ændring.
Det er en ændring til noget bedre.
Jeg har spurgt mig selv, om jeg er stolt over at være ordfører på det her lovforslag, og dertil vil jeg bare sige: Ja, jeg er rigtig stolt. Vi har haft nogle udfordringer, og vi har stadig væk udfordringer i forhold til kapaciteten i psykiatrien, både hvad angår personale og andre forhold.
Og jeg siger udtrykkeligt, at det stadig væk er en udfordring flere steder.
Jo længere man når væk fra hovedstaden, jo større er problemet med at have specialuddannet personale.
Befolkningen dér rammes også af psykisk sygdom, og derfor har man et kapacitetsproblem, desværre.
Men med det her lovforslag tager vi altså også den tyr ved hornene.
Vi vil have forbedringer, og det ønske er jo fremsat og også drøftet med de fem regioner, der i hverdagen sikrer driften af vores sundhedsvæsen.
De nikker anerkendende til de her væsentlige ændringer, de nikker anerkendende til de konkrete mål, der bliver sat op.
Netop ved lovgivning og ved at fastsætte mål og rammer gør man tingene væsentlig mere konkrete, væsentlig mere nærværende.
Jeg vil sige, at politisk følger de psykisk syges forhold nøje den plan, som vi fra Socialdemokraternes side har haft i meget, meget lang tid.
Det er klart, at i forhold til regionerne og til kapacitet vil vi også følge meget nøje, hvordan det kommer til at gå.
Vi ser i øjeblikket meget tydeligt, hvordan regeringspartierne vægter psykisk sygdom og forholdene i forbindelse med det meget højt.
Det blev skrevet i regeringsgrundlaget, og der er en arbejdsgruppe, som har afsøgt hele området.
Og senest har vi lavet en finanslov, hvor der også er en klar prioritering af og fokusering på psykisk sygdom.
Det gælder nedbringelsen af tvang i psykiatrisk behandling.
Og i satspuljeaftalen, som også lige er afsluttet, er der en klar fokusering på psykiatrien, eksempelvis bruger- og pårørendeforhold.
Og nu er det altså med det her lovforslag et spørgsmål om at sidestille, ligestille sundhedsvæsenet, når det gælder psykisk sygdom og fysisk sygdom.
Fra socialdemokratisk side vil vi fortsat kæmpe for fri og lige adgang til et offentligt stærkt og robust sundhedsvæsen, som er præget af kvalitet hele vejen igennem – et sundhedsvæsen, hvor man ikke kan fejle noget forkert, når man kommer der, hvor man ikke kan komme på et forkert tidspunkt, og hvor det slet ikke er afgørende, om man har penge med eller ej.
Det her er arvesølv, det her er vigtigt.
Det skal forsvares, og det skal videreudvikles, og det her er et rigtig godt eksempel på, at det er det, vi gør.
Socialdemokraterne støtter det her lovforslag med stolthed.